กฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ (ฉบับที่ 3) พ.ศ. 2550

กฎกระทรวง
กฎกระทรวง
กำหนดหลักเกณฑ์และวิธีการจัดการเงินของ
กองทุนบำเหน็จบำนาญข้าราชการ
(ฉบับที่ ๓)
พ.ศ. ๒๕๕๐[๑]
 

อาศัยอำนาจตามความในมาตรา
๔ มาตรา ๖๙ วรรคสาม และมาตรา ๗๐ แห่งพระราชบัญญัติกองทุนบำเหน็จบำนาญข้าราชการ พ.ศ.
๒๕๓๙ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
ข้อ
๑ ให้ยกเลิกความในวรรคสองของข้อ ๓ แห่งกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ และให้ใช้ความต่อไปนี้แทน
การลงทุนในหุ้น หุ้นกู้แปลงสภาพเป็นหุ้นสามัญ หรือใบสำคัญแสดงสิทธิที่จะซื้อหุ้นตามวรรคหนึ่ง
เมื่อรวมกันทุกบริษัทต้องไม่เกินร้อยละสามสิบของเงินของกองทุน

ข้อ
๒ ให้ยกเลิกความใน (ซ) ของ (๓) ของข้อ
๕ แห่งกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ และให้ใช้ความต่อไปนี้แทน
(ซ) อสังหาริมทรัพย์ ให้ลงทุนได้ไม่เกินร้อยละแปดของเงินของกองทุน โดยคณะกรรมการอาจกำหนดหลักเกณฑ์หรือเงื่อนไขด้วยก็ได้

ข้อ
๓ ให้ยกเลิกความในข้อ ๖ แห่งกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ ซึ่งแก้ไขเพิ่มเติมโดยกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
(ฉบับที่ ๒) พ.ศ. ๒๕๔๗ และให้ใช้ความต่อไปนี้แทน
ข้อ ๖ การจัดการเงินของกองทุนที่
กบข. ดำเนินการจัดการเอง ให้ปฏิบัติดังต่อไปนี้
(๑)
การลงทุนในประเทศ ให้เป็นไปตามหลักเกณฑ์และวิธีการตามข้อ ๕
(๒)
การลงทุนในต่างประเทศ ให้ลงทุนได้ไม่เกินร้อยละสิบห้าของเงินของกองทุน ทั้งนี้ การกำหนดประเภทหลักทรัพย์ที่ลงทุนได้และการแยกประเภทหลักทรัพย์ที่มีความมั่นคงสูงและหลักทรัพย์อื่น
ให้เป็นไปตามหลักเกณฑ์และวิธีการที่คณะกรรมการกำหนด


ให้ไว้ ณ วันที่ ๑๖
มกราคม พ.ศ. ๒๕๕๐
ปรีดิยาธร เทวกุล
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้
คือ เนื่องจากหลักเกณฑ์และวิธีการในการนำเงินของกองทุนบำเหน็จบำนาญข้าราชการ ไปลงทุนหาผลประโยชน์ตามที่กำหนดในข้อ
๓ ข้อ ๕ และข้อ ๖ แห่งกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ ยังไม่สอดคล้องกับสภาวการณ์ปัจจุบัน สมควรปรับปรุงหลักเกณฑ์และวิธีการในการนำเงินของกองทุนบำเหน็จบำนาญข้าราชการไปลงทุนหาผลประโยชน์
โดยเพิ่มสัดส่วนการลงทุนในหุ้น หุ้นกู้แปลงสภาพเป็นหุ้นสามัญหรือใบสำคัญแสดงสิทธิที่จะซื้อหุ้น
เพิ่มสัดส่วนการลงทุนในอสังหาริมทรัพย์ ตลอดจนเพิ่มสัดส่วนการลงทุนในต่างประเทศ ทั้งนี้ เพื่อให้เกิดความคล่องตัวในการลงทุนและเกิดผลประโยชน์สูงสุดแก่สมาชิกของกองทุน
จึงจำเป็นต้องออกกฎกระทรวงนี้














วัชศักดิ์/ผู้จัดทำ
๓๐ มกราคม ๒๕๕๐

โชติกานต์/ปรับปรุง
๒๘ เมษายน ๒๕๕๙










[๑] ราชกิจจานุเบกษา เล่ม ๑๒๔/ตอนที่ ๗ ก/หน้า ๔/๒๖ มกราคม ๒๕๕๐